สหกรณ์ท้าชนแย่งเงินฝากกู้
ชุมนุมสหกรณ์ออมทรัพย์สุดอั้น ปรับดอกเบี้ยเงินกู้ 0.50% พร้อมกับขยับดอกเบี้ยเงินฝากหนีแบงก์เล็ก
18 ก.ค. 2555

ชุมนุมสหกรณ์ออมทรัพย์สุดอั้น ปรับดอกเบี้ยเงินกู้ 0.50% พร้อมกับขยับดอกเบี้ยเงินฝากหนีแบงก์เล็ก
นายก๊ก ดอนสำราญ ประธานชุมนุมสหกรณ์แห่งประเทศไทย (ชอส.) เปิดเผยว่า ชอส.ได้ปรับอัตราดอกเบี้ยเงินกู้เพิ่มขึ้น 0.10-0.50% โดยอัตราดอกเบี้ยเงินกู้ระยะสั้นปรับจาก 4.25% เป็น 4.50% อัตราดอกเบี้ยเงินกู้ระยะปานกลางปรับเพิ่มขึ้นจาก 4.50% เป็น 4.70% ขณะที่อัตราดอกเบี้ยเงินกู้ระยะยาวปรับเพิ่มจาก 4.75% เป็น 4.85% โดยจะมีผลตั้งแต่วันที่ 31 ก.ค.นี้ เป็นต้นไป
ขณะเดียวกัน ชอส. ยังได้ออกโปรโมชันพิเศษเงินฝากและตั๋วสัญญาใช้เงินและอัตราดอกเบี้ยเงินฝากพิเศษวงเงิน 1 แสนบาทขึ้นไป ระยะเวลาฝาก 9 เดือน จ่ายอัตราดอกเบี้ย 3.45% วงเงิน 1 ล้านบาทขึ้นไป ระยะเวลา 24 เดือน จ่ายอัตราดอกเบี้ย 4.25% 
นอกจากนี้ ยังได้ปรับอัตราดอกเบี้ยตั๋วสัญญาใช้เงิน ประเภทเผื่อเรียกขึ้นมาอยู่ที่ 0.95-1.30% ระยะเวลา 1 เดือน จ่ายอัตราดอกเบี้ย 1.70-2.05% เงินฝากระยะเวลา 3 เดือน จ่ายดอกเบี้ย 2.35-3.05% เงินฝากระยะเวลา 6 เดือน จ่ายอัตราดอกเบี้ย 2.70-3.55% และเงินฝากระยะเวลา 12 เดือน จ่ายดอกเบี้ย 3.103.75% เงินฝากระยะเวลา 15 เดือน จ่ายดอกเบี้ย 3.45-3.85% 
สำหรับเงินฝากระยะเวลาฝาก 24 เดือน จ่ายอัตราดอกเบี้ย 3.604.10% เงินฝากระยะ 36 เดือน จ่ายดอกเบี้ย 3.854.35% เงินฝากระยะเวลา 48 เดือน จ่ายดอกเบี้ย 4.104.60% และเงินฝาก 60 เดือน จ่ายดอกเบี้ย 4.35-4.95% เริ่มตั้งแต่วันนี้ถึง 15 ส.ค. 2555 
“การปรับอัตราดอกเบี้ยเงินฝากของ ชอส.ขึ้น เพื่อรักษาฐานะลูกค้าและต้องการระดมเงินฝากเพื่อเตรียมสำรองให้สมาชิกสหกรณ์กู้ ประกอบกับในช่วงที่ผ่านมาธนาคารพาณิชย์ขนาดเล็กมีการแข่งขันระดมเงินฝากดึงเงินสมาชิกสหกรณ์” นายก๊ก กล่าว 
อย่างไรก็ตาม เมื่อเปรียบเทียบอัตราดอกเบี้ยเงินฝากของ ชอส.จะพบว่าสูงกว่าระบบธนาคารพาณิชย์ 0.10-0.60% โดยปัจจุบันอัตราดอกเบี้ยเงินฝากออมทรัพย์ระบบธนาคารพาณิชย์ (ต่ำสุดสูงสุด) อยู่ที่ 0.125-3.0% 
ปัจจุบัน ชอส. มีสินทรัพย์ 5.5 หมื่นล้านบาท ยอดตั๋วสัญญาใช้เงิน 6,545 ล้านบาท เงินฝาก 1.08 หมื่นล้านบาท มีสมาชิกสหกรณ์ 959 สหกรณ์ คิดเป็นจำนวนสมาชิก 2.6 ล้านคน